Diakonhjemmet Sykehus

Diakonhjemmet Sykehus er et privat, ikke-kommersielt og offentlig finansiert diakonalt sykehus som tilbyr behandling og pleie på spesialisthelsetjenestenivå. Sykehuset eies av stiftelsen Det norske Diakonhjem, og har avtale med Helse Sør-Øst om å ivareta lokalsykehusfunksjon for tre bydeler vest i Oslo.
Administrasjon og de somatiske avdelinger ligger på Diakonhjemmets område på Steinerud. De psykiatriske avdelinger er lokalisert på Tåsen og Vinderen.
I 2017 var det i gjennomsnitt 1 655 fast ansatte ved sykehuset og 1 381 faste årsverk.

Behandlingstilbud

Sykehuset tilbyr spesialisthelsetjenester innen medisin, kirurgi og psykiatri for bydelene Vestre Aker, Ullern og Frogner i Oslo, til sammen 140 000 innbyggere. Sykehuset har også regionsykehusfunksjon innen revmatologi og revmakirurgi, samt funksjon som kompetansesenter innen revmatologisk rehabilitering (NKRR) og psykofarmakologi. Det er ingen medisinsk barneavdeling ved sykehuset.
Innen psykiatri tilbys tjenester til barn og unge på BUP Vest (barne- og ungdomspsykiatri), til eldre på Alderspsykiatrisk avdeling Tåsen og til øvrige pasienter på Voksenpsykiatrisk avdeling på Vinderen.
Sykehuset har også et utvidet sektoransvar for eldre med behov for psykiatrisk behandling og eldre med bruddskader fra andre bydeler, et område med til sammen 330 000 personer.
Diakonhjemmet Sykehus samkjører behandlingstilbudene til den eldre pasient. Under begrepet Helsetjenester til eldre inkluderes ulike faggrupper og disipliner innen både kirurgi, medisin og psykiatri, med tjenester rettet mot denne pasientgruppen. 
Avdeling for medisinsk biokjemi og Senter for psykofarmakologi er akkrediterte avdelinger etter internasjonale standarder.

Utdanning og forskning

Diakonhjemmet Sykehus er praksisplass for utdanning innen flere helseprofesjoner, der leger og sykepleiere utgjør den største gruppen.
Det er ti professorer knyttet til sykehuset, innen revmatologi, psykofarmakologi, medisin og psykiatri.
Innenfor revmatologi har Diakonhjemmet Sykehus siden 2008 vært godkjent som Eular Center of Excellence, som betyr at avdelingen er blant de 18 ledende revmatologiske forskningsmiljøer i Europa. Revmatologisk avdeling har også i oppdrag fra Helse Sør-Øst å utvikle et regionalt forskningsnettverk innen revmatologi.
Det foregår systematisk forskning og formidling innen Helsetjenester til eldre. Dette skjer også i nært samarbeid med Diakonhjemmet Høgskole, som blant annet har etablert et masterstudium i helsetjenester til eldre.
Sykehuset er det sykehus utenom de åtte universitetssykehusene i landet med størst forskningsproduksjon.

Historie

Sykehuset startet i lokalene til Magdalenahjemmet på Lindern i 1890. De nåværende bygninger ble reist i 1900 og er senere jevnlig utvidet. I 1980 ble det etablert revmatologisk avdeling og poliklinikk ved sykehuset. Ny postoperativ- og intensivavdeling ble bygget, og likedan nye lokaler for ergoterapi, fysioterapi og bassengtrening. I 1998 ble Psykiatrisk avdeling, DPS Vinderen, Senter for Psykofarmakologi (SFP), samt Alderspsykiatrisk avdeling Søndre Borgen, en del av Diakonhjemmet Sykehus. I 2006 ble Mentalhygienisk Rådgivningskontor innlemmet i sykehuset, som barne- og ungdomspsykiatrisk poliklinikk (BUP Vest). Fra 1. januar 2001 ble sykehuset et eget aksjeselskap heleid av stiftelsen Diakonhjemmet.